
«Ubú». Direcció, escenografia i disseny de la il·luminació: Robert Wilson. Direcció associada: Charles Chemin. Escenografia associada: Stephanie Engeln. Il·luminació associada: Marcello Lumaca. Dramatúrgia: Eli Troen (a partir de l'Ubu roi d'Alfred Jarry). Idea original: Imma Prieto. Interpretació: Mona Belizán, Marina Nicolau, Alejandro Navarro, Joan Maria Pascual, Sandrine Penda, Joana Peralta, Sienna Vila, Alba Vinton (i un performer). Realització del vestuari: Aina Moroms. Realització del so: Joan Vila. Ajudantia de direcció i regidoria: Maite Román. Disseny dels titelles: Joan Baixas (La Claca; basat en dissenys originals de Joan Miró). Responsable tècnic: Juanro Campos. Assistència a la regidoria: Sienna Vila. Cap d'escenari: Pablo Sacristán. Assistència personal de Robert Wilson: Alek Asparuhov. Producció associada: Hannah Mavor. Producció: Jenny Vila. Producció en gira i distribució: Ysarca Art Promotions - Pilar de Yzaguirre. Fotografia: Luca Rocchi. Una producció d'Es Baluard. Museu d’Art Contemporani de Palma. Coproduït pel Grec 2023 Festival de Barcelona i el Kunstfest Weimar. Sala Petita, Teatre Nacional de Catalunya, Barcelona. 15 i 16 juliol 2023.
_______________________________________________________________
Potència al ciclorama

Llàstima. L'estètica aclapara la intenció. El minimalisme de Bob Wilson, que tan bé podria fer esclatar la controvèrsia per l'ambició dels Ubú, passa per sobre de Miró de Jarry i, fins i tot de Shakespeare. Els ninots i els cartells han digerit malament en la posada en escena de Wilson; la reducció (que no li importa de posar-hi afegitons) es mengen el mític "Mer-dra" de destrucció del codi, del llenguatge que va proclamar Jarry; ni tant sols els dits llargs de lady Macbeth apareixen tacats de sang com a remordiments per l'assassinat de la família de la corona. Al final, doncs, aclapara la potència del ciclorama, la sincronització amb l'espai sonor i el moviment i un espai que va del barroquisme a la nuesa, disposat de manera que fa difícil la visió des dels laterals perquè uns espectadors tape els altres.

No hi ha suficients (o molt difícils de localitzar) referents audiovisuals de com va ser Mori el merma, amb el que Joan Baixas, de La Claca, va convèncer Joan Miró per traslladar a l'escena els dibuixos sobre els personatges d'Ubú (exposats el 1953). Sense aquesta referència, costa entendre com tothom entenia que el Merma era Franco i que es transmutava en l'Ubú d'Alfred Jarry. Conceptualment, avui és molt fàcil de fer el paral·lelisme però no es veu enlloc, en el quadre proposat aquest Grec (d'un preciosisme en el moviment i en l'estètica, amb una musica de comèdia de dibuixos animats infantils).

Per començar, Wilson juga amb dos Ubú: el ninot que va idear Baixas i que Miró va aprovar i va pintar l'original; i el que està a la taula, que fereix de mort amb una llança blanca a Wenceslao. Per a Baixas (Daurrodó) en un full de diari rebregat hi ha ànimes, són titelles en construcció. Per això, sembla molt pertinent el pròleg en què l'actriu Sandrine Penda, que deu representar el poble, travessa tota la passarel·la trepitjant fulls de diari amb uns micròfons que amplifiquen cada pausada petjada. al final, aquest mateix personatge emergirà de darrere dels telons amb l'espiral. com una mena de cant feliç perquè el poble ha sobreviscut a les matances de la Cort.
Jordi Bordes, Recomana, 17 juliol 2023
La magnífica desfilada de Robert Wilson

No és teatre. No és dansa. No és música. Ho és tot. És Robert Wilson. Qui l’ha vist algun cop ja ho sap. Perquè és una personalitat escènica que s'escapa de totes les definicions. Des dels anys setanta ha col·laborat amb altres tòtems de la cultura occidental com Lou Reed, David Byrne, Lady Gaga, Heiner Müller, Allen Ginsberg, Arvo Pärt, William Burroughs o Mikhaïl Baríxnikov. Justament al Grec 2017 va presentar entre nosaltres i amb Baríxnikov Letter to a man, una mirada sobre els diaris del mític ballarí Vàtslav Nijinski i dos anys més tard ens deixaria bocabadats dirigint Isabelle Huppert a la vida de la reina d’Escòcia (Mary said what she said). "Huppert, excelsa marioneta per a Bob Wilson", vaig titular aleshores la crítica de l'ARA. I si ho diem és perquè la seva nova visita ens acosta una mirada sobre Ubú rei, d’Alfred Jarry, rememorant els titelles que Joan Miró va pintar per a l’espectacle Mori el Merma, de la companyia La Claca de Joan Baixas i Teresa Calafell estrenat a Palma de Mallorca i al Gran Teatre del Liceu el 1978.

En aquest Ubú hi ha bàsicament actors i actrius que fan de titella. Hi ha els personatges principals de l’obra de Jarry i una mica del text. Més aviat poc. I el poc que hi ha no s’acaba d’entendre. Diria que està fet expressament. A Bob Wilson no li va la literatura. "Dreams, dreams, dreams", diu el Pare Ubú. Certament, som dins del somni del director movent-nos per les onades de la seva intuïció. No reconeixem el malèfic Ubú. La seva tirania, les seves atrocitats queden velades per la pulcra posada en escena. Tot és estètica. Magnífica, això sí, des que entres a la sala petita del TNC. Quin quadre! Impressionant immobilitat. Després, durant una hora, una mena de passarel·la de moda. Els personatges s’avancen i es mostren com great models. I val la pena. Els dissenys de Joan Baixas tenen ànima i profunditat, tot i la fredor dels seus rostres blancs. Sí, el Pare Ubú matarà el rei Wenceslau i regnarà. Ben poquet. La desfilada ha acabat. La retina guarda les imatges. Wilson és al teatre el que l’abstracció a la pintura. Ja ho sabien, oi?

Santi Fondevila, ARA, 18 juliol 2023

